Кожны з нас цешыцца, калі адчувае міласэрнасць у адносінах да сябе. Але праўда ў тым, што Бог жадае ад нас большага: каб тое, што Ён робіць нам, мы навучыліся рабіць нашым бліжнім. Ён чакае, калі мы выйдзем у свет і зробім так, як рабіла Маці Тэрэза з Калькуты. Яна часта казала: “Я звычайны інструмент у руках Бога. Калі я ўчыніла штосьці добрае, гэта не мая заслуга. (…) Я звычайная манахіня, якіх шмат. Бог даверыў мне пэўную місію, і я стараюся рэалізаваць яе, як мага лепш. Але ўсё гэта робіць Ён. Езус любіць жабракоў, яны Яго ўмілаваныя дзеці. Ён сам, прыйшоўшы ў свет, нарадзіўся ў беднай сям’і і самыя прыгожыя словы адрасаваў жабракам. Трэба казаць пра іх, а не пра мяне. Я нічога не значу”.